Les antigues escoles de Bétera han sigut remodelades per al desenvolupament d'un programa de rehabilitació dirigit a persones amb malalties mentals
16 de maig de 2019

Encara que el Programa de Rehabilitació i Inserció en Salut Mental de la Mancomunitat Camp de Túria va arrancar a Bétera el mes de gener, no va ser fins a la setmana passada quan els 7 usuaris que participen en estos moments es van traslladar a les antigues escoles de Bétera, instal·lacions definitives en les quals estaran treballant cada dia.

En este espai, totalment reformat i rehabilitat, es va celebrar ahir una jornada de portes obertes a la qual van acudir els usuaris del taller i les seues famílies, els tècnics de la Mancomunitat i de l'Ajuntament de Bétera, els treballadors del programa i multitud de convidats entre els quals es trobaven alcaldes i regidors de la comarca, així com la Diputada de Benestar Social, Mercedes Berenguer.

Els usuaris del taller van ser els protagonistes de la vesprada. Ells mateixos van explicar mitjançant un vídeo en quin i com han estat treballant estes últimes setmanes: les seues sensacions i les seues primeres pors, però també els primers reptes aconseguits tant individuals com de grup.

Els participants han triat el nom del taller (PRISMA), han decorat l'aula amb exercicis de papiroflexia, han ajudat a crear l'hort exterior i moltes altres coses amb l'objectiu que ahir l'espai estiguera preparat per a rebre als seus amics i familiars.

El Programa de Rehabilitació Psicosocial està dirigit a persones amb una malaltia mental i sorgeix de la necessitat d'oferir-los un canvi de vida i una millor assistència, afavorint la seua integració activa en la comunitat, generant autonomia persona i social, orientant i donant suport a les seues famílies, en definitiva, millorant la seua qualitat de vida.

El taller admet en cada localitat on es desenvolupa (Bétera i Vilamarxant) fins a 14 usuaris. A Bétera ja formen part 7, i en els pròxims dies s'incorporaren altres 5.

Per a accedir a este programa cal tindre entre 18 i 65 anys, tindre un diagnòstic de malaltia mental crònica i estat psicològic estable, acudir a la Unitat de Salut Mental de referència i estar empadronats a la comarca de Camp de Túria.